“หุ้นเอเชีย” เปิดบวก ตามดาวโจนส์ – จับตา “รัฐบาลอังกฤษ” ยกเลิกปรับลดภาษีครั้งใหญ่
“ตลาดหุ้นเอเชีย” เปิดบวก ตามดาวโจนส์ และได้แรงหนุนจากการประกาศของรัฐบาลอังกฤษที่จะยกเลิกการปรับลดภาษีครั้งใหญ่ ขณะที่นักลงทุนจับตา “แบงก์ออสซี่” เตรียมประกาศการตัดสินใจเรื่องอัตราดอกเบี้ยในการประชุมวันนี้
“หุ้นเอเชีย” เปิดบวก ตามดาวโจนส์ และได้แรงหนุนจากการประกาศของรัฐบาลอังกฤษที่จะยกเลิกการปรับลดภาษีครั้งใหญ่ ขณะที่นักลงทุนจับตาประชุมธนาคารกลางออสเตรเลีย
4 ต.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยได้แรงหนุนจากดัชนีดาวโจนส์ตลาดหุ้นสหรัฐที่ปิดทะยานขึ้นในวันจันทร์ (3 ต.ค.65) และได้แรงหนุนจากการประกาศของรัฐบาลอังกฤษที่จะยกเลิกการปรับลดภาษีครั้งใหญ่ซึ่งได้สร้างความปั่นป่วนให้กับตลาดการเงินในสัปดาห์ที่ผ่านมา
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,653.49 จุด พุ่งขึ้น 437.7 จุด หรือ +1.67% ขณะที่ดัชนี KOSPI ของตลาดหุ้นเกาหลีใต้แตะ 2,189.03 จุด เพิ่มขึ้น 33.54 จุด หรือ 1.56% ในช่วง 15 นาทีแรกของการซื้อขาย
ส่วนตลาดหุ้นจีนปิดทำการวันที่ 3-7 ต.ค.65 เนื่องในวันชาติ ขณะที่ตลาดหุ้นฮ่องกงปิดทำการวันนี้ (4 ต.ค.65) เนื่องในวันหยุดประจำชาติ
โดยดัชนีเฉลี่ยอุตสาหกรรมดาวโจนส์ปิดพุ่ง 765.38 จุด หรือเกือบ 2.7% แตะที่ 29,490.89 ขณะที่ ดัชนี S&amp;P500 ปรับขึ้นประมาณ 2.6% แตะที่ 3,678.43 และดัชนี Nasdaq บวกเกือบ 2.3% แตะที่ 10,815.43 โดยถือเป็นวันที่แข็งแกร่งที่สุดนับตั้งแต่วันที่ 24 มิ.ย.65 สำหรับดัชนีดาวโจนส์และนับตั้งแต่ 27 ก.ค.65 สำหรับดัชนี S&amp;P500
ทั้งนี้ หุ้นกลุ่มกลาโหมของเกาหลีใต้และญี่ปุ่นปรับตัวขึ้น หลังเกาหลีเหนือยิงขีปนาวุธข้ามญี่ปุ่น โดยหุ้นฮันวา แอโรสเปซ พุ่ง 3.9% และหุ้นโคเรีย แอโรสเปซ บวก 4.64% โดยทั้งสองเป็นบริษัทผลิตอาวุธและเครื่องบินทหารของเกาหลีใต้
ส่วนหุ้นโฮโซยะ ไพโร เอ็นจิเนียริ และหุ้นมิตซูบิชิ เฮฟวี อินดัสทรีส์ ซึ่งเป็นบริษัทผลิตอาวุธของญี่ปุ่น พุ่งขึ้นกว่า 5% และ 3.69% ตามลำดับ
ขณะที่นักลงทุนจะจับตาธนาคารกลางออสเตรเลียเตรียมประกาศการตัดสินใจเรื่องอัตราดอกเบี้ยในการประชุมวันนี้